C 275/102
RO
Jurnalul Oficial al Uniunii Europene
18.7.2022
1.6.
Cadrul de reglementare al UE trebuie să garanteze că întreprinderile cele mai competitive din următoarele decenii vor fi pionierii în materie de modele de afaceri durabile și cu emisii scăzute de dioxid de carbon.
Prin urmare, CESE este ferm convins că reglementările ar trebui să deschidă calea pentru dezvoltarea și introducerea pe piață a noilor tehnologii, incluzând măsuri axate pe cerere pentru a crea piețe-lider și a stimula consumul de produse cu emisii scăzute de dioxid de carbon.
În plus, toate propunerile legislative prezentate în cadrul inițiativei „Pregătiți pentru 55” ar trebui să facă obiectul unei verificări a competitivității conform cu principiile obiectivelor de dezvoltare durabilă, astfel încât să se înțeleagă bine toate implicațiile asupra întreprinderilor.
1.7.
CESE este ferm convins că trebuie acordată o atenție deosebită sectoarelor economice în care există o participare puternică a MIMM.
MIMM au potențialul de a accelera inovarea în materie de produse și soluții pentru decarbonizarea economiei europene.
1.8.
Interdependența dintre criza climatică și cea legată de biodiversitate face ca coerența politicilor să fie foarte necesară.
Reducerea consumului de energie și materiale, în conformitate cu economia circulară, va veni în completarea noilor tehnologii.
Strategiile sectoriale și modelele de finanțare ar trebui să reflecte inițiativa „Pregătiți pentru 55”, de exemplu, asigurându-se că proprietarii/gestionarii de terenuri/fermierii sunt compensați pentru stocarea naturală a carbonului în soluri și că se pune capăt subvențiilor dăunătoare mediului.
1.9.
Este esențial să se comunice în mod clar și onest costurile și beneficiile adoptării măsurilor drastice și ample necesare pentru atingerea neutralității climatice până în 2050.
Aceste schimbări vor afecta toate sectoarele și regiunile, și este posibil ca beneficiile să nu fie resimțite imediat.
Asigurarea unui sprijin larg va necesita un nivel fără precedent de înțelegere și implicare din partea tuturor membrilor societății.
2.
Motivele elaborării prezentului aviz și structura sa 2.1.
Obiectivul prezentului aviz este de a oferi perspectiva globală a CESE cu privire la pachetul „Pregătiți pentru 55” propus de Comisie la 14 decembrie.
Acesta subliniază necesitatea ca pachetul să asigure o tranziție justă din punct de vedere social, competitivă și verde.
CESE va pune la dispoziție avize specifice pentru toate propunerile legislative relevante ale pachetului.
2.2.
CESE insistă că pachetul „Pregătiți pentru 55” trebuie să fie corelat cu Agenda 2030 a ONU și cu obiectivele de dezvoltare durabilă, în legătură cu care CESE și-a exprimat sprijinul în avize anterioare.
ODD sunt deosebit de utile, deoarece sunt globale și acoperă nu doar tema stringentă a climei care stă la baza pachetului Comisiei, ci și alte obiective necesare din perspectiva sustenabilității economice și sociale, care trebuie îndeplinite pentru ca pachetul să fie realizat cu succes.
Prin urmare, avizul de mai jos este prezentat în conformitate cu cele trei obiective majore ale ODD ale ONU.
3.
Principii centrale – Opinii specifice ale CESE privind documentul Comisiei O tranziție justă din punct de vedere social 3.1.
În rezoluția sa privind Conferința privind viitorul Europei, CESE a propus „o nouă narațiune privind Europa să lege trecutul îndepărtat și recent de prezentul continentului și care să ofere o viziune pentru viitor bazată pe cooperarea transfrontalieră care consolidează legăturile dintre cetățenii Europei, înrădăcinată în valori precum solidaritatea, justiția socială, cooperarea intergenerațională, egalitatea de gen, prosperitatea durabilă și tranziții ecologice și digitale echitabile.
Este imperios necesar să mobilizăm sprijinul public pentru aceste valori, pentru a regândi modelele noastre de creștere și de guvernanță către durabilitate, pentru a construi o societate mai echitabilă și pentru a plasa organizațiile societății civile în centrul acestei reconstrucții și redresări” (1).
CESE crede cu fermitate că o punere în aplicare bine concepută a pachetului „Pregătiți pentru 55” va contribui la concretizarea acestei noi narațiuni.
3.2.
De asemenea, CESE a afirmat că accentul trebuie plasat pe o redresare echitabilă și durabilă în urma crizelor provocate de pandemia de COVID-19, care deschide calea către o societate mai favorabilă incluziunii, generează o competitivitate pe termen lung și creează un mediu de colaborare, ținând seama pe deplin de crizele sociale, economice, democratice, demografice și climatice interconectate din statele membre ale UE, de necesitatea tranziției verzi și a tranziției
(1)
Idei pentru Europa de mâine – Rezoluția CESE privind Conferința privind viitorul Europei, punctul 2.1 (JO C 286, 16.7.2021, p. 1).